  Майя Бывальцева Удмуртиысь куасэн бызьылӥсь Максим Вылегжанин дуннелэн чемпионатэзлы Ижкарын дасяськыны чакла. Со 2017-тӥ арын 22-тӥ тулыспалысен 5-тӥ южтолэзёзь Финляндиысь Лахти карын ортчоз. Со сярысь спортсмен вераз иворъёсъя «Удмуртия» агентстволэн корреспондентэзлы. «Тулыс мон котьку шутэтскисько. Семьяеным профилакторие ветлӥмы, мукет интыосы потамы. Али шутэтскон йылпумъяськиз. Мон тренировкаосты азьланьтӥсько, нырысетӥез сбор 19-тӥ куартолэзьысен Ижкарын, Галина Кулаковалэсь нимзэ нуллӥсь огъетын ортче», — вераз куасэн бызьылӥсь. Солэн верамезъя, Ижкарын сборъёс бере команда Эстониысь Отепя карын тренировкаосты ортчытыны чакла. Куинетӥез сбор — лымы вылын Германиысь Оберхофын, собере спортсменъёс Ижкаре берытскозы, татысен Норвегие мынозы. «Собере гурезьёсы Болгарие ветлыны малпаськомы, отысен сӥзьыл вуоз ни… Финляндие мыномы, куасэн нискылаломы, собере сезон кутскоз ни», — вераз Вылегжанин. Тодэ вайытом, куасэн бызьылӥсь Сочиын Олимпиада дыръя допинг кутэмен янгыше уськытэм спортсменъёсын списоке шедиз. Вылегжанинлэн верамезъя, ӵошатсконъёслэсь йылпумъянъёссэ выльысь учкемлэсь со уг кышка. Тегъёс: Спорт Ижкар МаксимВылегжанин Удмуртия куасэнбызьылон  